
Disgrifiad Swydd: Swyddi Gwasanaethau Proffesiynol

	Cyfadran:
	Y Gyfadran Gwyddoniaeth a Pheirianneg 

	Teitl y Swydd:
	Cynorthwy-ydd Ymchwil (Peirianneg Gemegol) 

	Cyflog:
	Cyflog Gradd 7 

	Oriau gwaith: 
	1 CALl

	Contract:
	Swydd am gyfnod penodol tan fis Hydref 2027 yw hon

	Lleoliad:
	Bydd deiliad y swydd yn gweithio ar Gampws y Bae, yn y grŵp Peirianneg Gemegol yn bennaf. Efallai y bydd angen teithio i leoliadau partner/prosiect.



	Cyflwyniad
	[bookmark: _Hlk70014352]Er mwyn cyflawni ei huchelgais cynaliadwy o fod ymysg y 30 o brifysgolion gorau, mae angen gweithlu gwasanaethau proffesiynol ar Brifysgol Abertawe. Rhaid i'r gweithlu hwnnw feddu ar y sgiliau amrywiol i sicrhau y gall gyflawni rhagoriaeth drwy systemau a phrosesau effeithlon ac effeithiol sy'n manteisio ar ddatblygiadau technolegol.
Mae Prifysgol Abertawe’n nodweddiadol am y gwerthoedd, y diwylliant a’r ymddygiadau unigryw sydd wrth wraidd ein holl weithgarwch ac sy'n tanategu pileri allweddol ein Prifysgol fel y’u hamlinellir yng ngweledigaeth a phwrpas y Brifysgol.
Bydd deiliad y swydd yn ymuno â thîm ymchwil Prifysgol Abertawe sy'n cyflwyno prosiect PHEROCROP a ariennir gan Innvoate UK. Gan weithio gyda phartneriaid academaidd, technegol a diwydiannol, bydd y Cynorthwy-ydd Ymchwil yn cefnogi datblygiad a chymeriadu fformiwleiddiadau fferomon bioddiraddadwy, sydd wedi'u microfewngapsiwleiddio ac sy'n cael eu rhyddhau'n araf er mwyn amddiffyn cnydau yn gynaliadwy.


	Gwybodaeth gefndirol 
	Mae PHEROCROP yn brosiect ymchwil a datblygu cydweithredol sy'n datblygu system cyflwyno fferomonau y gellir eu chwistrellu ar gyfer rheoli plâu integredig mewn garddwriaeth fasnachol. Mae cyfraniad Prifysgol Abertawe'n canolbwyntio ar wyddoniaeth fformiwleiddiad a phrofi dadansoddol. Mae'r rhaglen arbrofol yn cynnwys dethol polymerau bioddiraddadwy, fformiwleiddiad a microfewngapsiwleiddio, ymgorffori fferomonau a chydweddoldeb, ymddygiad rhyddhau, sefydlogrwydd ffisegol a storio, ailadroddadwyedd, a pharatoi sypiau arbrofol mwy o faint i'w cael eu dilysu ymhellach.

Gan hyrwyddo gwerthoedd ac ymddygiadau'r Brifysgol, gwella effeithiolrwydd, effeithlonrwydd, ansawdd, cynaliadwyedd a chynwysoldeb yn y Gyfadran, bydd deiliad y swydd yn rhoi ein myfyrwyr, ein staff, ein cydweithredwyr a'r gymuned wrth wraidd y Brifysgol, gan helpu i ddarparu diwylliant a chanlyniadau y gall pob un ohonom fod yn falch ohonynt. 

	Prif Ddiben y Swydd

	1. Paratoi fformiwleiddiadau ffermonau bioddiraddadwy sy'n seiliedig ar bolymerau a systemau microfewngapsiwleiddio, yn unol â phrotocolau arbrofol y cytunwyd arnynt.
2. Paratoi cemegion, hydoddiannau polymerau, cynhwysion fformiwleiddiadau a samplau sydd eu hangen ar gyfer arbrofion labordy.
3. Cymeriadu polymerau bioddiraddadwy sydd wedi'u dethol ac asesu cydweddoldeb gyda chynhwysion actif fferomonau.
4. Sgrinio fformiwleiddiadau ar gyfer ymgorffori fferomonau, nodweddion ffisegol, sefydlogrwydd, ymddygiad rhyddhau, addasrwydd ymdriniaeth/cymhwyso ac ystyriaethau bioddiraddadwyedd rhagarweiniol. 
5. Cefnogi mesuriad dadansoddol cineteg rhyddhau fferomonau a sefydlogrwydd fformiwleiddiadau gan ddefnyddio technegau priodol, gan gynnwys dulliau sy'n seiliedig ar GC lle bo angen.
6. Cymharu mathau o bolymerau, cyfansoddiad/crynodiad ac amodau prosesu a chyfrannu at optimeiddio fformiwleiddiadau arweiniol.
7. Cynnal arbrofion ail-adrodd, storio a sefydlogrwydd dan amodau labordy a ddiffinnir neu amodau amgylchedd a reolir.
8. Paratoi sypiau arbrofol mwy o faint o fformiwleiddiadau sydd wedi'u dethol a chefnogi datblygiad protocolau paratoi a chymhwyso rhagarweiniol y gellir eu rhoi ar waith ar raddfa ehangach.
9. Cynnal cofnodion labordy, rhestri eiddo samplau, cofnodion data electronig a dogfennaeth arbrofol cywir.
10. Dadansoddi data arbrofol a pharatoi tablau, graffiau a chrynodebau ar gyfer adroddiadau technegol a chyfarfodydd prosiect.
11. Cyfathrebu ag ymchwilwyr Prifysgol Abertawe, staff technegol a phartneriaid prosiect Crop IQ i gynorthwyo wrth gyflawni cerrig milltir y prosiect yn brydlon.
12. Cynorthwyo wrth gaffael a rheoli stoc cemegion, polymerau, defnyddiau traul a deunyddiau'r prosiect.
13. Gweithio'n unol â gweithdrefnau iechyd a diogelwch y Brifysgol, gofynion Rheoliadau Rheoli Sylweddau Peryglus i Iechyd, asesiadau risg a phrotocolau labordy.
14. Cyfrannu, fel y bo'n briodol i'r radd, at adroddiadau'r prosiect, cyflwyniadau, lledaenu'r gwaith ac allbynnau ymchwil eraill.


	Dyletswyddau Cyffredinol
	· Cydlynu a rheoli ei lwyth gwaith ei hun a chyfrannu at gyflawni'r prosiect yn effeithiol.
· Cyfrannu'n llawn at bolisïau Galluogi Perfformiad ac Iaith Gymraeg y Brifysgol.
· Hyrwyddo cydraddoldeb ac amrywiaeth mewn arferion gwaith a chynnal perthnasoedd gweithio cadarnhaol.
· Cynnal gweithgareddau yn unol â gofynion amgylcheddol y Brifysgol a'r Polisi Cynaliadwyedd.
· Cyfrannu at welliant parhaus perfformiad iechyd a diogelwch a diwylliant iechyd a diogelwch cadarnhaol.
· Sicrhau bod rheoli risg yn rhan annatod o wneud penderfyniadau a chydymffurfio â Pholisi Rheoli Risg y Brifysgol.


	Gwerthoedd y Gwasanaethau Proffesiynol
	Mae holl feysydd y Gwasanaethau Proffesiynol ym Mhrifysgol Abertawe yn gweithredu yn unol â set ddiffiniedig o Werthoedd Craidd – http://www.swansea.ac.uk/cy/y-brifysgol/safon-fyd-eang/gwerthoedd/gwasanaethau-proffesiynol/ a disgwylir i bawb allu dangos ymrwymiad i'r gwerthoedd hyn o adeg cyflwyno cais am swydd i gyflawni eu rôl o ddydd i ddydd. Mae ymrwymiad i'n gwerthoedd ym Mhrifysgol Abertawe yn ein cefnogi wrth hyrwyddo cydraddoldeb ac wrth werthfawrogi amrywiaeth er mwyn defnyddio'r holl ddoniau sydd gennym. Ein Gwerthoedd:
Rydym yn Broffesiynol
Rydym yn ymfalchïo mewn defnyddio ein gwybodaeth, ein sgiliau, ein creadigrwydd, ein gonestrwydd a'n doethineb i ddarparu gwasanaethau arloesol, effeithiol ac effeithlon ynghyd ag atebion o safon ardderchog

Rydym yn Cydweithio           
Rydym yn ymfalchïo mewn amgylchedd gweithio rhagweithiol a chydweithredol o gydraddoldeb, ymddiriedaeth, parch, cydweithio a her, i ddarparu gwasanaethau sy'n ceisio rhagori ar anghenion a disgwyliadau cwsmeriaid.
Rydym yn Ofalgar
Rydym yn cymryd cyfrifoldeb am wrando ar ein myfyrwyr, ein cydweithwyr, ein partneriaid allanol a'r cyhoedd, eu deall ac ymateb yn hyblyg iddynt, fel bod pob cysylltiad rhyngddynt a ni yn brofiad personol a chadarnhaol. 
Mae ymrwymiad i'n gwerthoedd ym Mhrifysgol Abertawe yn ein cefnogi wrth hyrwyddo cydraddoldeb ac wrth werthfawrogi amrywiaeth er mwyn defnyddio'r holl ddoniau sydd gennym.

	
Manyleb Person

	1. Gradd mewn Cemeg, Peirianneg Gemegol, Gwyddor Deunyddiau, Gwyddor Fformiwleiddiad, Gwyddor Fferyllol, Biotechnoleg neu ddisgyblaeth gysylltiedig agos, neu brofiad perthnasol cyfwerth.
2. Profiad o ymchwil labordy ymarferol sy'n berthnasol i fformiwleiddiad, cymeriadu deunyddiau, cemeg ddadansoddol neu faes cysylltiedig agos.
3. Y gallu i baratoi hydoddiannau, fformiwleiddiadau a samplau arbrofol yn gwyir ac yn atgynyrchadwy.
4. Y gallu i ddilyn, dogfennu ac addasu protocolau arbrofol lle y bo'n briodol.
5. Sgiliau meintiol, ymdrin â data a TG da, gan gynnwys taenlenni a pharatoi tablau a graffiau.
6. Dealltwriaeth dda o iechyd a diogelwch mewn labordai, ymdrin â chemegion, Rheoliadau Rheoli Sylweddau Peryglus i Iechyd ac asesu risg.
7. Y gallu i gynnal cofnodion labordy a chofnodion ymchwil electronig yn gywir.
8. Y gallu i gynllunio a blaenoriaethu tasgau arbrofol a gweithio'n effeithiol mewn tîm academaidd-diwydiant amlddisgyblaethol.
9. Sgiliau cyfathrebu effeithiol yn ysgrifenedig ac ar lafar.
Meini Prawf Dymunol
10. Gradd Meistr/PhD neu brofiad ymchwil cyfwerth mewn disgyblaeth berthnasol.
11. Profiad o weithio gyda pholymerau bioddiraddadwy, microfewngapsiwleiddio, datblygu fformiwleiddiadau neu systemau rhyddhau sydd wedi'u rheoli.
12. Profiad o ddefnyddio GC-FID, GC-MS, LC-MS neu offeryniaeth ddadansoddol gysylltiedig.
13. Profiad o brofi sefydlogrwydd, astudiaethau rhyddhau cineteg neu gymeriadu cyfansoddion cyfnewidiol.
14. Profiad o ymchwil academaidd-diwydiant cydweithredol a/neu weithio ym maes addysg uwch.



	Gwybodaeth Ychwanegol
	Ymholiadau anffurfiol: c.tizaoui@abertawe.ac.uk

